Մեծարգո նախագահող,

հարգելի գործընկերներ,

փորձեմ ասելիքս ներկայացնել սահմանված ժամանակահատվածում` քանզի աշխատում ենք բավական խիտ ժամանակացույցով:

1994 թվականի մայիսից Ադրբեջանի հետ հայոց երկու պետությունների սահմանին հրադադար է հաստատվել, բայց հակամարտությունը դեռևս կարգավորված չէ:

Չմոռանանք երբեք`թշնամին, կայուն պարբերականությամբ, ելնելով քաղաքական և քարոզչական դրդապատճառներից, ապակայունացնում է (վկան օգոստոսը) և ապակայունացնելու է իրավիճակը սահմանի տարբեր հատվածներում:

Ծավալվում է նաև նյարդերի պատերազմ, իսկ հաղթելու է բարոյահոգեբանորեն առավել տոկունը: Այդ տոկունությունը պահելու գործում պետք է օգտագործել բոլոր մեդիագործիքները` հայրենիքում և Սփյուռքում:

Բաքվի քարոզչամեքենային հաջողությամբ դիմակայելն ու երկրում առողջ բարոյահոգեբանական մթնոլորտ ապահովելը նաև հայկական առաջատար (ինչու՞ միայն) ԶԼՄ-ների գործն է:

Չէ՞ որ ներքաղաքական անկայունությանը միտված հրապարակումները, հասարակության պառակտումը, նրա տարբեր շերտերի միջև անհանդուրժողականություն տարածելը, արտաքին վտանգի հանդեպ հայ հանրության զգոնության բթացումը, անհրաժեշտության դեպքում նոր պատերազմին հոգեբանորեն անպատրաստ լինելը (թվարկումը կարող ենք շարունակել) կջլատեն մեր ներուժը, մեր միասնականությունը…

Տեղեկատվական պատերազմը երկու ճակատ ունի` ներքին և արտաքին:

Հարգելի գործընկերներ, մենք ավելի կենտրոնացած ենք երկրորդի վրա, բայց թույլ չպիտի տանք, որ առաջին ճակատում ևս <<դիվերսիոն ներթափանցում >> լինի: Սթափ լինենք:

Համամարդկային արժեքների, ժողովրդավարության, քաղաքացիական հասարակության դրոշները բարձր պահելիս հիշենք, որ քաղաքակիրթ աշխարհի հետ համաքայլ հնարավոր է ընթանալ միայն պաշտպանված ազգային ինքնությամբ:

Ադրբեջանի հետ հակամարտության համատեքստում հայկական կողմի ծավալած հակաքարոզչության նպատակը պետք է լինի` թույլ չտալ, որպեսզի մեր հայրենակիցների վարքն ուղղորդվի դրսից (անունը որոշեք ինքներդ):

Մեր մեդիադաշտի գործելակերպն այս դեպքում չի ենթադրում այլ բան, քան` հայրենիքն իբրև բացարձակ արժեք ընդունող ազգային-քաղաքացիական հասարակության ձևավորում:

Ի դեպ, թյուր տեսակետ կա, թե սեփական լսարանին ուղղված քարոզչությունը բնորոշ է միայն ավտորիտար պետություններին: Նման քարոզչություն իրականացվում է ամենուր, նաև ժողովրդավարական արևմուտքում, ազատության խորհրդանիշ համարվող երկրներում: Այդ քարոզչությունը սովորաբար մերկապարանոց չէ: Գրագետ և փորձված տեխնոլոգիաներ են կիրառվում:

Մենք հաղթել ենք մեզ պարտադրված պատերազմում:

Ադրբեջանական հնարավոր նոր ոտնձգությունները կանխելու միակ ուղին պատերազմին պատրաստ լինելն է, նաև` հոգեբանորեն: Հայությունը պետք է գիտակցի, որ ապրում է ընդամենը հրադադարի պայմաններում: Յուրաքանչյուր հայի (հայրենիքում և սփյուռքում) հոգեբանորեն նախապատրաստելը հայկական տպագիր, առցանց, հեռարձակվող ԶԼՄ-ների գործունեության առաջնահերթություններից է:

Հ.Գ. Բնորոշ է Իսրայելի օրինակը: Այդ երկրի կենսունակության գրավականներից մեկն այն է, որ այն ունակ է խաղաղ, ստեղծագործ կենսակերպից արագ անցնել ռազմականի: Իրողություն, որի մասին մեր լրատվամիջոցները հարկ եղած դեպքում պետք է խոսեն որպես նաև մեզ բնորոշ և մեզ համար ուսանելի օրինակի:

**Նաղաշ Մարտիրոսյան**

**ԵՊՀ Ժուռնալիստիկայի ֆակուլտետի դեկան**